DÔVODOVÁ  SPRÁVA

Všeobecná časť

        
Ministerstvo pôdohospodárstva Slovenskej republiky predkladá návrh nariadenia vlády, o opatreniach na kontrolu slintačky a krívačky, podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov.

Predloženým návrhom nariadenia vlády sa do právneho poriadku Slovenskej republiky preberá smernica Rady 2003/85/ES z  29. septembra 2003, ktorá zavádza opatrenia Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa smernica 92/46/EHS (Ú. v. EÚ L 306, 22. 11. 2003 )

        Návrh nariadenia nemá dopad na štátny rozpočet, na rozpočty obcí alebo vyšších územných celkov, životné prostredie a zamestnanosť. Je v súlade s Ústavou Slovenskej republiky č. 460/1992 Z. z. v znení ústavného zákona č. 90/2001 Z. z. a zákonom č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov. 

Vzhľadom na obsah úpravy nebolo potrebné návrh nariadenia vlády   prerokovať v Rade hospodárskej a sociálnej dohody podľa zákona č. 106/1999 Z. z. o hospodárskom  a sociálnom partnerstve (zákon o tripartite).

Materiál bol predmetom medzirezortného pripomienkového konania, pripomienky a odporúčania sú v ňom v značnej miere zapracované. Zásadné pripomienky boli uplatnené zo strany Inštitútu pre aproximáciu práva Úradu vlády Slovenskej republiky,  týkali sa  ustanovení, ktoré boli  nad rámec preberanej smernice  a  taktiež  obsahového prepracovania  niektorých ustanovení v súlade so smernicou.

Na rozporovom konaní so zástupcom Inštitútu pre aproximáciu práva Úradu vlády  a zástupcom Štátnej veterinárnej a potravinovej správy Slovenskej republiky bol rozpor odstránený. Predkladateľ po dohode so zástupcom Inštitútu pre aproximáciu práva Úradu vlády  prepracoval  ustanovenia , ktorých sa zásadné pripomienky dotýkali, dopracoval k nim aktuálne tabuľky zhody a upravil doložku zlučiteľnosti. Zástupca Inštitútu pre aproximáciu práva Úradu  vlády Slovenskej republiky  úpravy akceptoval.

Predložený návrh nariadenia bol predložený na rokovanie Legislatívnej rady vlády Slovenskej republiky dňa 22.februára 2005., kde  po prerokovaní materiálu bolo predkladateľovi odporučené  materiál dopracovať a opätovne ho  predložiť na rokovanie.

Predkladateľ materiál dopracoval ,akceptoval pripomienky a odporúčania Legislatívnej rady vlády Slovenskej republiky , sekretariátu Legislatívnej rady vlády Slovenskej republiky a Inštitútu pre aproximáciu práva a opätovne ho predložil na rokovanie do Legislatívnej rady vlády Slovenskej republiky.

Predložená právna úprava bola prerokovaná dňa 8 .marca 2005, pripomienky a odporúčania Legislatívnej rady vlády Slovenskej republiky sú zohľadnené, materiál je upravený a v novom znení sa predkladá na rokovanie vlády Slovenskej republiky.

Doložka zlUčiteĽnosti

právneho predpisu

 s právom Európskych spoločenstiev a právom Európskej únie

1.   Navrhovateľ právneho predpisu: vláda Slovenskej republiky

2.  Názov návrhu právneho predpisu:  Nariadenie vlády Slovenskej republiky o opatreniach na kontrolu slintačky a krívačky  

3.   Záväzky Slovenskej republiky vo vzťahu k Európskym spoločenstvám a Európskej únii:

a)Záväzky vyplývajú zo Zmluvy o pristúpení Slovenskej republiky k Európskej únii. Návrh nariadenia sa svojou problematikou dotýka Prílohy č. 2 Aktu o podmienkach pristúpenia, bod 6 - Poľnohospodárstvo, časť B I.- Právne predpisy v oblasti veterinárstva

b)Termín prebratia smernice -30.jún 2004..

4.  Problematika návrhu právneho predpisu:

    a) je upravená v práve Európskych spoločenstiev 

   primárne právo:

   Zmluva o založení Európskych spoločenstiev (amsterdamské znenie)

   sekundárne právo:

         Smernica Rady 2003/85/ES z  29. septembra 2003, ktorá zavádza opatrenia Spoločenstva na   

         kontrolu slintačky a krívačky, ktorou sa zrušuje smernica 85/511/EHS a rozhodnutia  

         89/531/EHS a 91/665/EHS a mení a dopĺňa smernica 92/46/EHS (Ú. v. EÚ L 306, 22. 11.  

         2003 )
Rozhodnutie Súdneho dvora ES „Jippes a iný“ v prípade č.C-189/01 zo dňa 12.júla 2001, ktoré sa týka očkovania proti slintačke a krívačke

   d) nie je upravená v práve Európskej únie

5. Stupeň zlučiteľnosti návrhu právneho predpisu  s právom Európskych spoločenstiev a právom Európskej únie: úplná

6.  Gestor (spolupracujúce rezorty): Ministerstvo pôdohospodárstva Slovenskej republiky

7.  Účasť expertov pri príprave návrhu  a  ich stanovisko k zlučiteľnosti návrhu s právom s právom Európskych spoločenstiev a s právom Európskej únie:   

      bez účasti expertov

Osobitná časť  

K §  1  

Vymedzuje sa účel  nariadenia vlády a jeho pôsobnosť .

K § 2 

Vymedzujú sa základné pojmy.

K § 3

Ustanovuje povinnosť hlásenia slintačky a krívačky , povinnosti príslušného orgánu veterinárnej správy , povinnosti vlastníka, osoby ošetrujúcej zvieratá, sprevádzajúcej zvieratá počas prepravy alebo starajúcej sa o zvieratá, oznámiť  výskyt alebo podozrenie z výskytu slintačky a krívačky a povinnosti  ďalších osôb v prípade výskytu alebo podozrenia na výskyt slintačky a krívačky.

K § 4


Taxatívne sa vymedzujú opatrenia, ktoré nariadi orgán veterinárnej správy pri  podozrení na výskyt slintačky a krívačky v chove zvierat.

K § 5

Taxatívne sa vymedzuje zákaz premiestňovania zvierat do poľnohospodárskeho podniku alebo  z poľnohospodárskeho podniku pri podozrení z výskytu slintačky a krívačky ako opatrenie, ktoré nariadi orgán veterinárnej správy pri podozrení na výskyt  slintačky a krívačky v chove zvierat.
K § 6


Upravuje prípady rozšírenia opatrení pri výskyte alebo pri podozrení na výskyt slintačky a krívačky na ďalšie chovy zvierat. 

K § 7

Ustanovuje vymedzenie dočasnej kontrolnej oblasti, ak si to vyžaduje  epizootologická situácia. 

K § 8

Možný dosah slintačky a krívačky na zdravie zvierat vyžaduje aj osobitné opatrenia na susedných chovoch a nariadenie programu preventívnej eradikácie a povinnosť ich oznámenia Európskej komisii. 

K § 9

Ustanovuje  povinnosť zachovania opatrení až pokiaľ sa úradne nevylúči  podozrenie zo slintačky a krívačky.

K § 10


Ustanovuje opatrenia pri potvrdení výskytu slintačky a krívačky. 

K § 11

Ustanovujú podmienky čistenia a dezinfekcie v prípade výskytu slintačky a krívačky.       
K § 12

Upravuje sledovanie a ošetrenie výrobkov a produktov  pochádzajúcich zo zvierat z ohniska slintačky a krívačky alebo takých, ktoré s nimi prišli do kontaktu.

K § 13

Upravuje epizootologické šetrenie a to, z čoho má pozostávať za účelom jednotného, rýchleho a cieleného šetrenie.

K § 14

Ustanovuje dodatočné opatrenia na pri potvrdení ohnísk slintačky a krívačky, ktoré sa vzťahujú aj na zvieratá nevnímavých druhov na slintačku a krívačku resp. na epizootologicky súvisiace výrobné jednotky alebo susediace chovy.

K § 15

Ustanovuje opatrenia, ktoré sa uplatnia v prípade výskytu slintačky a krívačky v najbližšom okolí alebo v určitých špecifických priestoroch, v ktorých sa dočasne alebo pravidelne zdržiavajú zvieratá vnímavých druhov.  V tomto prípade ide o hrozbu nainfikovania vírusom slintačky a krívačky hlavne zvieratá vnímavých druhov v zoologických záhradách, parkoch, laboratóriách  a pod.  a ustanovuje aj opatrenia, ktoré sa nariaďujú v týchto prípadoch .

K § 16

Ustanovuje opatrenia, ktoré sa nariadia na bitúnkoch, hraničných inšpekčných staniciach a dopravných prostriedkoch v prípadoch, ak sa potvrdí výskyt slintačky a krívačky.

K § 17

Ustanovuje možnosť udelenia výnimiek v chovoch, ktoré pozostávajú z jednej alebo viacerých výrobných jednotiek, ak tieto nie sú zasiahnuté slintačkou alebo krívačkou.

K § 18

Ustanovuje požiadavky na kontaktné chovy a opatrenia, ktoré sa na ne vzťahujú.

K § 19


Vymedzuje ochranné pásma a pásma dohľadu.

K § 20

Vymedzuje opatrenia pre chovy v ochrannom pásme.

K § 21

Vymedzuje zákaz premiestňovania prepravovania zvierat v ochrannom pásme.

K § 22

Ustanovuje opatrenia a zákazy, ktoré je možné rozšíriť, ako aj výnimky z nariadených opatrení.

K § 23

Vymedzuje opatrenia , ktoré sa týkajú čerstvého mäsa  vyrobeného v ochrannom pásme. Príslušný orgán veterinárnej správy  zakáže uvádzanie na trh čerstvého mäsa, mletého mäsa a mäsových prípravkov získaných zo zvierat vnímavých druhov pochádzajúcich z ochranného pásma  a čerstvého mäsa, mletého mäsa a mäsových prípravkov vyrobených v prevádzkarniach umiestnených v ochrannom pásme a ustanovuje aj výnimky z tohto zákazu.

K § 24

Ustanovuje opatrenia týkajúce sa mäsových výrobkov vyrobených v ochrannom pásme. Príslušný orgán veterinárnej správy  zakáže uvádzanie na trh     mäsových výrobkov vyrobených z mäsa získaného zo zvierat vnímavých druhov pochádzajúcich z ochranného pásma.

K § 25

Ustanovuje opatrenia týkajúce sa mlieka a mliečnych výrobkov vyrobených v ochrannom pásme a zákazy vzťahujúce sa na mlieko a mliečne výrobky.

K § 26

Ustanovuje opatrenia týkajúce sa spermy, vajíčok a embryí odobratých zo zvierat vnímavých druhov v ochrannom pásme.

K § 27

Vymedzuje zákaz prepravy a distribúcie hnojovice a hnoja od zvierat vnímavých druhov   na slintačku a krívačku z ochranného pásma.

K § 28

Ustanovuje zákaz   uvádzania na trh koží a kožiek zo zvierat vnímavých druhov z ochranného pásma ako aj výnimky z tohto zákazu.

K § 29


Ustanovuje zákaz uvádzania na trh ovčej vlny, srsti prežúvavcov a štetín ošípaných vyrobených v ochrannom pásme a výnimky z tohto zákazu.

K § 30

Ustanovuje zákaz uvádzania  na trh aj iných živočíšnych produktov vyrobených v ochrannom pásme , iných ako sú uvedené v § 25 až 31.

K § 31

Ustanovuje zákaz uvádzania na trh krmiva, objemového krmiva, sena a slamy pochádzajúcich z ochranného pásma a výnimky z tohto zákazu.

K § 32

Vymedzuje procedúru udeľovania výnimiek a dodatočného vydávania osvedčení  príslušným orgánom veterinárnej správy.

K § 33

Ustanovuje možnosť orgánu veterinárnej správy nariadiť aj iné opatrenia , ktoré sú potrebné na eradikáciu slintačky a krívačky.

K § 34

Ustanovuje zrušenie opatrení v ochrannom pásme.

K § 35

Ustanovuje opatrenia platné pre chovy v pásme dohľadu.

K § 36

Ustanovuje zákaz premiestňovania zvierat vnímavých druhov v pásme dohľadu a výnimky z tohto zákazu.

K § 37

Ustanovuje zákaz uvádzania na trh čerstvého mäsa, mletého mäsa a mäsových prípravkov získaných zo zvierat vnímavých druhov pochádzajúcich z pásma dohľadu a mäsových výrobkov vyrobených z takého mäsa a čerstvého mäsa, mletého mäsa a mäsových prípravkov vyrobených v prevádzkarni nachádzajúcej sa v pásme dohľadu.

K § 38

Ustanovuje opatrenia, ktoré sa uplatnia na mlieko a mliečne výrobky zvierat vnímavých druhov vyrobené v pásme dohľadu, ktorými sa zakáže uvádzanie na trh mlieka získaného od zvierat vnímavých druhov pochádzajúcich z pásma dohľadu a  mliečnych výrobkov vyrobených z tohto mlieka a výnimky z tohto zákazu. 

K § 39


Vymedzuje zákaz prepravy a distribúcie hnojovice a hnoja od zvierat vnímavých druhov   na slintačku a krívačku z pásma dohľadu.

K § 40

Ustanovuje opatrenia týkajúce sa iných živočíšnych produktov vyrobených v pásme dohľadu, iných ako uvedených v § 39- §41.

K § 41

Ustanovuje možnosť nariadenia dodatočných opatrení v pásme dohľadu.

K § 42

Ustanovuje podmienky zrušenia opatrení v pásme dohľadu.

K § 43

Ustanovuje podmienky regionalizácie v prípade, ak sa vírus slintačky a krívačky šíri napriek nariadeným opatreniam.

K § 44

Ustanovuje opatrenia  , ktoré sa nariadia v obmedzenom pásme v prípade uplatnenia regionalizácie.

K § 45

Ustanovuje podmienky identifikácie zvierat vnímavých druhov v prípade výskytu slintačky a krívačky.

K § 46

Ustanovuje podmienky kontroly premiestňovania zvierat v obmedzenom pásme.

K § 47

Ustanovuje použitie, výrobu, predaj a kontrolu vakcín proti slintačke a krívačke.

K § 48-49

Ustanovujú podmienky zavedenia núdzového očkovania.

K §50

Ustanovuje povinnosti príslušného orgánu veterinárnej správy pri nariadení ochranného očkovania.

K § 51

Ustanovuje podmienky vykonávania suspenzívneho očkovania a jeho hlásenie Európskej komisii.

K § 52

Ustanovuje opatrenia platné v pásme očkovania v čase od začiatku núdzového očkovania až do uplynutia najmenej 30 dní po ukončení núdzového očkovania – t.j. 1 fáza.

K § 53

Ustanovuje opatrenia platné v pásme očkovania počas doby od núdzového očkovania až do ukončenia prieskumu a klasifikácie poľnohospodárskych podnikov – 2 fáza.

K § 54

Ustanovuje podmienky na klinický a serologický prieskum v pásme očkovania.

K § 55

Ustanovuje podmienky na klasifikáciu stád v pásme očkovania .

K § 56

Ustanovuje opatrenia platné v pásme očkovania po ukončení prieskumu a klasifikácie poľnohospodárskych podnikov až do obnovenia štatútu bez výskytu slintačky a krívačky a bez infekcie – 3. fáza.

K § 57

Ustanovuje podmienky na obnovenie štatútu bez výskytu slintačky a krívačky a bez infekcie.

K § 58

Ustanovuje podmienky obnovenia štatútu po eradikácii slintačky a krívačky bez núdzového očkovania.

K § 59

Ustanovuje podmienky na obnovenie štatútu po eradikácii slintačky a krívačky s očkovaním. Obnovenie štatútu sa týka buď celého územia štátu alebo len určitého územia – regiónu alrbo podregiónu.

K § 60

Opatrenia nariadené podľa tohto nariadenia je možné upravovať po splnení podmienok uvedených v tomto ustanovení.

K § 61

Ustanovuje podmienky pre vydávanie osvedčení pre zvieratá vnímavých druhov a výrobkov získaných z takých zvierat na obchodovanie v rámci spoločenstva.

K § 62

Ustanovuje zákaz pre zasielanie zvierat vnímavých druhov na slintačku a krívačku z jedného štátu do druhého  štátu.

K § 63

Ustanovuje požiadavky na laboratória a zariadenia narábajúce so živým vírusom slintačky a krívačky.

K § 64

Ustanovuje právomoc veterinárnych expertov Európskej komisie vykonávať kontroly na mieste , či bezpečnostné systémy  v prevádzkarniach a laboratóriách vyhovujú štandardom na biologickú bezpečnosť.

K § 65

Ustanovuje požiadavky na národné laboratória.

K § 66

Ustanovuje požiadavky na národné laboratóriá v súvislosti s používaním skúšok a štandardov na stanovenie diagnóz. 

K § 67

Ustanovuje podmienky na pohotovostné plány. 

K § 68

Ustanovuje povinnosť príslušného orgánu na zabezpečenie simulačných cvičení a povinnosť informovať Európsku komisiu o výsledkoch simulačného cvičenia.

K § 69

Ustanovuje funkcie a povinnosti národného centra na kontrolu výskytu slintačky a krívačky.

K § 70

Ustanovuje technické požiadavky na národné centrá na kontrolu choroby.

K § 71

Ustanovuje zloženie, funkcie  a povinnosti miestneho centra na kontrolu choroby.

K § 73

Ustanovuje povinnosť príslušného orgánu veterinárnej správy vytvoriť skupinu expertov na zabezpečenie pohotovosti pri výskyte slintačky a krívačky.

K § 74

Pojednáva o národných bankách na antigény a očkovacie látky.

K § 75

Ustanovuje podmienky prístupu do banky Európskeho spoločenstva na antigény a očkovacie látky.

K § 76

Ustanovuje zákaz skrmovania kuchynských odpadov u všetkých zvierat bez ohľadu na ich použitie alebo miesto, kde sa také zvieratá chovajú ako aj iné dodatočné opatrenia pri výskyte slintačky a krívačky u iných druhov zvierat.

K § 77

Obsahuje transpozičný odkaz na právny predpis, ktorý sa týmto nariadením preberá do právneho poriadku Slovenskej republiky.

K § 78

Zrušuje sa nariadenie vlády 731/2002 Z. z. 

K § 79

Ustanovuje účinnosť tohto nariadenia vlády.

K prílohe č. 1

Ustanovuje kritériá pre vyhlásenie ohniska.

K prílohe č. 2

Obsahuje informácie, ktoré musí poskytnúť príslušný orgán veterinárnej správy pri potvrdení slintačky a krívačky.

K prílohe č. 3

Ustanovuje požiadavky na klinické vyšetrenie a postupy pri odbere vzorky.

K prílohe č. 4

Ustanovuje zásady a postupy na čistenie a dezinfekciu.

K prílohe č. 5

Upravuje zásady pre obnovenie chovu zvierat v chovoch.

K prílohe č. 6

Ustanovuje obmedzenia na premiestňovania zvierat z rodu koňovitých.

K prílohe č. 7

Ustanovuje požiadavky na ošetrenie výrobkov na zabezpečenie zničenia vírusu slintačky a krívačky.

K prílohe č. 8

Ustanovuje požiadavky na ošetrenie čerstvého mäsa a dodatočné opatrenia uplatniteľné na čerstvé mäso zo zvierat vnímavých druhov pochádzajúcich z pásma dohľadu.

K prílohe č. 9

Ustanovuje požiadavky na ošetrenie mlieka a mliečnych výrobkov na zničenie vírusu slintačky a krívačky.

K prílohe č. 10

Ustanovuje kritériá pri rozhodovaní o uplatnení ochranného očkovania a usmernenia pre programy núdzového očkovania.

K prílohe č. 11

Ustanovuje zoznam národných  laboratórií oprávnených narábať so živým vírusom slintačky a krívačky a laboratórií oprávnených narábať s vírusom slintačky a krívačky na výrobu očkovacej látky.

K prílohe č. 12

Ustanovuje štandardy biologickej bezpečnosti pre laboratóriá a zariadenia narábajúce so živým vírusom slintačky a krívačky.

K prílohe č. 13

Ustanovuje požiadavky na diagnostické skúšky a štandardy pre slintačku a krívačku a pre diferenciálnu diagnózu iných vezikulárnych vírusových chorôb.

K prílohe č. 14

Ustanovuje funkcie a povinnosti národných laboratórií.

K prílohe č. 15

Ustanovuje kritériá a požiadavky na pohotovostné plány.

K prílohe č. 16

Ustanovuje opatrenia v prípade potvrdenia výskytu slintačky a krívačky u voľne žijúcich zvierat.

K prílohe č. 17

Obsahuje transpozičný odkaz na právny predpis, ktorý sa týmto nariadením preberá do právneho poriadku Slovenskej republiky.

